Protesta të dhunshme në Ferguson
Qyteti i Fergusonit në Shtetet e Bashkuara u përfshi nga protesta të dhunshme, pasi juria vendosi të mos ngrejë akuza ndaj një polici të bardhë, i cili vrau një adoleshent zezak të paarmatosur.
Oficeri i policisë që qëlloi me armë, duke vrarë adoleshentin e paarmatosur në qytezën Ferguson, të Mizourit, u tha hetuesve se kishte menduar se djali donte ta qëllonte atë me armën e vetë policit. Kjo deklaratë e oficerit të policisë Darren Wilson është përfshirë në mbi 6 mijë faqe të dokumenteve të gjykatës, që prokurorët i bënë të njohura të hënën në mbrëmje, pas dhënies së njoftimit se ndaj policit nuk do të ngrihen akuza. Polici Wilson iu përgjigj pyetjeve të hetuesve më 10 gusht, ditën që ai qëlloi dhe vrau 18-vjeçarin Michael Brown. Oficeri Wilson tha se ai ishte përleshur me Brown-in, që ishte përpjekur t’i merrte armën, para se ta qëllonte dhe se në një moment të caktuar djali kishte kontrollin e armës. Oficeri Wilson tha se gjatë ballafaqimit mes tyre, ai kishte menduar se Brown do ta vriste. Ai tha se kishte menduar në ato çaste, se si do të mund të shpëtonte? Varianti i ngjarjes së treguar nga Wilson-i është tërësisht i ndryshëm nga thëniet që kanë qarkulluar lidhur me incidentin. Avokatët e familjes së viktimës thanë se Michael Brown po përpiqej të dorëzohej, në mometin kur oficeri Wilson e qëlloi për vdekje. Vendimi i jurisë së madhe të shtetit të Mizurit për të mos ngritur padi ndaj policit të bardhë Darren Wilson për vrasjen e adoleshentit afrikano-amerikan Michael Brown, shkaktoi dhunë dhe shkatërrime të mëtejshme në Ferguson të Mizurit. Megjithë thirrjet e udhëheqësve të komunitetit, reagimi nuk ishte aspak paqësor. Prokurori i distriktit Seint Ljuis, Robert McCulloch, njoftoi mbrëmë se juria e madhe nuk gjeti baza për të ngritur akuza ndaj oficerit Darren Wilson, i cili vrau adoleshentin afrikano-amerikan Michael Brown në muajin gusht. Presidenti Barack Obama mbajti një konferencë për shtyp menjëherë pas njoftimit, duke bërë thirrje për qetësi: Familja e adoleshentit të vrarë bëri thirrje për vetëpërmbajtje, por u shpreh në një deklaratë se ishte “thellësisht e zhgënjyer” nga vendimi. Reagimi ndaj vendimit për të mos ngritur akuza ndaj oficerit Darren Wilson, ishte dhunë pothuajse e menjëherëshme nga disa pjesëtarë të turmës që u mblodhën para Departamentit të Policisë në Ferguson. Policia reagoi duke lëshuar gaz lotsjellës ...dhe protestuesit u përgjigjën duke ndezur zjarre. Dy makina policie u përfshinë krejtësisht nga flakët dhe kjo ndodh ndërsa policia e ndërhyrjes së shpejtë u dislokua, në gatishmëri për t’u përgjigjur ndaj çfarëdo veprimi të dhunshëm të protestuesve. Nuk është e qartë se pse autoritetet vendosën që ta shpallnin vendimin e jurisë së madhe në mbrëmje vonë, një lëvizje që duket se u dha më shumë krahë shumë prej protestuesve që iu kthyen veprimeve të dhunshme. Një banor i Fergusonit, që e prezanton veten si Django, nuk ka ndër mend të përdorë dhunë. Një nga shqetësimet kryesore ishte që dhuna do të zbehte përpjekjet për të zgjidhur tensionet racore, që Django thotë se ekzistojnë mes banorëve të Fergusonit dhe forcës së policisë. Mark Esters, u gjend i bllokuar prapa një vargu policësh që ishte formuar për të mos lejuar njerëzit të hynin në qendër të trazirave në rritje në Ferguson. Megjithëse, i zhgënjyer nga dhuna, ai nuk ishte i befasuar. Skenat e plaçkitjeve dhe flakëve në Ferguson, e bënë këtë rrethinë të St. Louisit të dukej më shumë si zonë lufte, sesa një qytet i vogël. Julie Cruise është e indinjuar. Kur zjarret të shuhen dhe dhuna të ndalet, Fergusoni do duhet të rindërtohet, duke riparuar strukturat e dëmtuara, shkatërruara apo plaçkitura, dhe duke përmirësuar marrëdhëniet mes forcës së policisë dhe qytetarëve. Në Oakland dhe Çikago, protestuesit vërshuan në autostrada, duke bllokuar makinat dhe duke eccur me duart lartë. Një turmë e vogël e protestuesve u mblodh jashtë Shtëpisë së Bardhë.